Länsimetro Oy:n tiedotteen mukaan "tekninen valmius liikenteen aloittamiselle Matinkylään on olemassa aiemman arvion mukaisesti kesäkuussa 2017".

Länsimetron liikennöinnin alkaminen on viivästynyt useita kertoja. JUKKA LEHTINEN

Länsimetro Oy:n hallitus oli tiistaina koolla kuulemassa viimeiset arviot metron valmistumisesta.

-Länsimetron yhteiskoekäyttötestaus on tehty Aalto-yliopiston, Tapiolan, Keilaniemen, Koivusaarenja Lauttasaaren asemilla. Tämän jälkeen testaukset jatkuvat Urheilupuiston, Niittykummun ja Matinkylän asemilla. Testien perusteella arvio on, että tekninen valmius liikenteen aloittamiselle Matinkylään on olemassa aiemman arvion mukaisesti kesäkuussa 2017, yhtiön tiedotteessa sanotaan.

Länsimetro Oy:n mukaan aiempi arvio valmiudesta aloittaa liikenne ensin Tapiolaan huhtikuussa 2017 ei toteudu. Arvio metroliikenteen alkamisesta pohjautuu yhtiön mukaan vasta saatuihin testituloksiin metrotunnelien paloliukuovien sulkeutumisesta.

-Länsimetron omissa testauksissa ilmeni, että paloliukuovien sulkeutumisessa on puutteita, jotka on korjattava. Mahdollisessa tulipalossa paloliukuovet osastoivat metrotunnelin muista alueista. Ovia on länsimetron 28 kilometrin rataosuudella yhteensä 98 ja ne ovat kooltaan suurimmillaan noin 30 m2 kokoisia. Paloliukuovien moottorit tullaan vaihtamaan, yhtiö tiedottaa.

-Metron yhteiskoekäyttötestausten tavoitteena on varmistaa, että metro on liikenteelleavattaessa turvallinen ja toimintavarma kaikissa tilanteissa. Arviomme on, että tekninen valmius matkustajaliikenteen alkamiselle Matinkylään on edelleen kesäkuussa. Arvio voidaan tarkentaa toukokuun alkupuolella, kertoo Länsimetro Oy:n toimitusjohtaja Ville Saksi.

Betonin lujuus

Yhtiön mukaan myös ensimmäiset betonirakenteiden lujuustestaukset on suoritettu. Niissä ei ole löydetty ongelmia.

-Metro on jo hyvin valmis. Viiden aseman yhteiskoekäyttötestaus on tehty. Nyt havaitut puutteet on korjattava ja samalla varmistettava, että asemat ja rata toimivat viranomaisten nykyisten vaatimusten mukaisesti. Tulevat korjaukset mahtuvat hankkeen loppukustannusennusteeseen, sillä siinä on varauduttu yllättäviin kulueriin hankkeen loppuvaiheessa, toteaa Länsimetro Oy:n hallituksen puheenjohtaja Olli Isotalo.

Kun kaikki yhteiskoekäyttökokeet on tehty ja testit suoritettu, Espoon ja Helsingin viranomaistahot voivat hyväksyä asemien ja ratatunnelien käyttöönoton.

HKL vastaanottaa radan ja asemat hoitoonsa. HSL päättää matkustajaliikenteen aloittamisesta ja liityntäbussijärjestelmään siirtymisen ajankohdan, tiedotteessa todetaan.

-Ennen kuin voimme päättää liityntäbussiliikenteeseen siirtymisestä, meillä pitää olla varma tieto metron valmistumisen ajankohdasta, sanoo HSL:n toimitusjohtaja Suvi Rihtniemi.

-Näiden tietojen perusteella hyvä ajankohta liityntäbussiliikenteeseen siirtymiselle voisi olla 14.8., jolloin siirrymme talvikauden aikatauluihin, ja metroliikenne Matinkylään voisi alkaa hieman aikaisemmin. Tärkein tehtävämme on turvata matkustajien matkat kaikissa tilanteissa.

Länsimetron Koivusaaren asemalle rakennettiin Suomen pisimmät liukuportaat - tältä ne näyttävät: